ОБЯСНИТЕЛЕН МЕМОРАНДУМ

**1.** **КОНТЕКСТ НА ПРЕДЛОЖЕНИЕТО**

Вътрешното споразумение за създаване на единадесетия Европейски фонд за развитие (11-ия ЕФР) влезе в сила на 1 март 2015 г. след ратифицирането му от всички държави членки.

Докато 11-ият ЕФР не е включен в бюджета на ЕС и финансовият пакет за него е определен във Вътрешното споразумение, средствата ще бъдат изпълнявани съгласно Финансовия регламент за 11-ия ЕФР, който е съобразен в максимална степен с Финансовия регламент и Правилата за неговото прилагане.

Финансовият регламент за 11-ия ЕФР бе приет на 2 март 2015 г. и влезе в сила на 6 март 2015 г.

Предлага се изясняване на действащите разпоредби. То отразява опита, натрупан напоследък по отношение на отчетите на ЕФР.

Обосновката за изменението, предложено от Комисията, е представена по-долу.

**2.** **СЪДЪРЖАНИЕ НА ПРЕДЛОЖЕНИЕТО**

Гарантиране, че по сметките „Европейска комисия—ЕФР“ (член 22, параграф 3 от Регламент (ЕС) 2015/323 на Съвета) не се начисляват такси и отрицателни лихви:

Съгласно член 22, параграф 3 от Регламент (ЕС) 2015/323 на Съвета вноските за ЕФР се кредитират от всяка държава членка по специална сметка „Европейска комисия—Европейски фонд за развитие“, която се открива в централната банка на съответната държава членка или в посочена от нея финансова институция.

Следва да бъде изяснено, че по тези специални сметки, открити от държавите членки на името на Комисията с цел депозиране на вноските за ЕФР, докато станат необходими за извършване на плащания, не трябва да се начисляват не само такси, но и лихви (положителни или отрицателни). Целта на тази разпоредба е да се предотвратят загуби за бюджета на ЕФР. Всяка такса, прилагана към тези сметки, би била равносилна на намаляване на наличните средства в бюджета на ЕФР. Във връзка с това отрицателните лихви също следва да се избягват, тъй като имат същия отрицателен ефект като таксите. Поради това се предлага съответната държава членка да компенсира бюджета на ЕФР за каквато и да е такса или отрицателна лихва, прилагани по отношение на сметката за средствата на ЕФР, открита от нея на името на Комисията съгласно член 22, параграф 3 от Регламент (ЕС) 2015/323 на Съвета.

Това изменение допълнително гарантира, че бюджетът на ЕФР не е отрицателно засегнат от Решение 2014/337/ЕС (ЕЦБ/2014/23) на Европейската централна банка от 5 юни 2014 г.[[1]](#footnote-2), в което се предвижда отрицателен лихвен процент, водещ до задължение за притежателите на депозити за плащане в полза на съответната национална централна банка (НЦБ), включително правото на тази НЦБ да дебитира съответната държавна депозитна сметка, или от подобни решения на други централни банки от ЕС, в които, в съответствие с член 22 от Регламент (ЕС) 2015/323 на Съвета, трябва да бъдат държани средства на ЕФР. В този контекст следва да се припомни, че досега Комисията не е искала държавите членки да начисляват лихви по сметките на ЕФР в случай на положителни лихвени проценти по депозитите на ЕЦБ.

2015/0213 (NLE)

Предложение за

РЕГЛАМЕНТ НА СЪВЕТА

за изменение на Регламент (ЕС) 2015/323 от 2 март 2015 г. относно финансовия регламент, приложим за 11-ия Европейски фонд за развитие

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за Европейския съюз и Договора за функционирането на Европейския съюз,

като взе предвид Вътрешното споразумение между представителите на правителствата на държавите — членки на Европейския съюз, заседаващи в рамките на Съвета, относно финансирането на помощта от Европейския съюз съгласно многогодишната финансова рамка за периода 2014—2020 г. в съответствие със Споразумението за партньорство АКТБ—ЕС и за разпределението на финансовата помощ за отвъдморските страни и територии, за които се прилага част четвърта от Договора за функционирането на Европейския съюз[[2]](#footnote-3) (наричано по-нататък „Вътрешното споразумение“), и по-специално член 10, параграф 2 от него,

като взе предвид предложението на Европейската комисия,

като взе предвид становището на Европейската сметна палата[[3]](#footnote-4),

като взе предвид становището на Европейската инвестиционна банка относно разпоредбите, които се отнасят до нея[[4]](#footnote-5),

като има предвид, че:

(1) На 5 юни 2014 г. Европейската централна банка прие решение[[5]](#footnote-6), в което се предвижда отрицателен лихвен процент, водещ до задължение за притежателите на депозити за плащане в полза на съответната национална централна банка (НЦБ), включително правото на тази НЦБ да дебитира съответната държавна депозитна сметка. Други централни банки от ЕС, в които, в съответствие с член 22 от Финансовия регламент, приложим за 11-ия ЕФР, трябва да бъдат държани средства на ЕФР, приеха подобни решения.

(2) Съгласно член 22, параграф 3 от Регламент (ЕС) 2015/323 на Съвета[[6]](#footnote-7) от 2 март 2015 г. относно финансовия регламент, приложим за 11-ия Европейски фонд за развитие (11-и ЕФР), вноските за ЕФР се кредитират от всяка държава членка по специална сметка „Европейска комисия—Европейски фонд за развитие“, която се открива в централната банка на съответната държава членка или в посочена от нея финансова институция.

(3) Следва да бъде изяснено, че по тези специални сметки, открити от държавите членки на името на Комисията с цел депозиране на вноските за ЕФР, докато станат необходими за извършване на плащания, не трябва да бъдат начислявани никакви такси и лихви. Целта на тази разпоредба е да се предотвратят загуби за бюджета на ЕФР. Всяка такса, прилагана към тези сметки, би била равносилна на намаляване на наличните средства в бюджета на ЕФР. Във връзка с това отрицателните лихви също следва да се избягват, тъй като имат същия отрицателен ефект като таксите. Поради това съответната държава членка следва да компенсира бюджета на ЕФР за каквато и да е такса или отрицателна лихва, прилагани по отношение на сметката за средствата на ЕФР, открита от нея на името на Комисията съгласно член 22, параграф 3 от Регламент (ЕС) 2015/323 на Съвета.

(4) Поради това Регламент (ЕС) 2015/323 следва да бъде съответно изменен,

ПРИЕ НАСТОЯЩИЯ РЕГЛАМЕНТ:

Член 1

Член 22 от Регламент (ЕС) 2015/323 се заменя със следното:

*„Член 22*

**Плащане на частите на вноските**

1. Поканите за вноски първо усвояват, една след друга, сумите, предвидени за предходни Европейски фондове за развитие.

2. Вноските на държавите членки се определят в евро и се заплащат в евро.

3. Вноската, посочена в член 21, параграф 7, буква а), се кредитира от всяка държава членка по специална сметка „Европейска комисия—Европейски фонд за развитие“, която се открива в централната банка на съответната държава членка или в посочена от нея финансова институция. Сумата по тези вноски остава в тези специални сметки до момента, когато трябва да бъдат направени плащанията. Комисията се стреми да прави всички тегления от специалните сметки по такъв начин, че да поддържа разпределение на активите в тези сметки, което съответства на алгоритъма за вноските съгласно член 1, параграф 2, буква а) от Вътрешното споразумение.

Вноската, посочена в член 21, параграф 7, буква б) от настоящия регламент, се кредитира от всяка държава членка в съответствие с член 53, параграф 1.

4. По сметката, посочена в параграф 3, не се начисляват никакви такси и лихви.

5. Всяка държава членка обезщетява Комисията за всички такси или отрицателни лихви, приложени към тази сметка, на първия работен ден на втория месец след прилагането на тези такси или отрицателни лихви.“

Член 2

Настоящият регламент влиза в сила на третия ден след деня на публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави членки.

Съставено в Брюксел на година.

 За Съвета

 Председател

1. 2014/337/ЕС: Решение на Европейската централна банка от 5 юни 2014 г. относно олихвяването на депозити, салда и наличности от свръхрезерви (ЕЦБ/2014/23), ОВ L 168, 7.6.2014 г., стр. 115. [↑](#footnote-ref-2)
2. ОВ L 210, 6.8.2013 г., стр. 1. [↑](#footnote-ref-3)
3. ОВ С […], […] г., стр. […]. [↑](#footnote-ref-4)
4. ОВ C […], […] г., стр. […]. [↑](#footnote-ref-5)
5. 2014/337/ЕС: Решение на Европейската централна банка от 5 юни 2014 г. относно олихвяването на депозити, салда и наличности от свръхрезерви (ЕЦБ/2014/23), ОВ L 168, 7.6.2014 г., стр. 115. [↑](#footnote-ref-6)
6. ОВ L 58, 3.3.2015 г., стр. 17. [↑](#footnote-ref-7)